Ιωάννης Δ. Πολύμερος

Ο Ιωάννης Δ. Πολύμερος (1908 – 1968) ήταν Έλληνας δάσκαλος και συνδικαλιστής, δραστήριο στέλεχος της Διδασκαλικής Ομοσπονδίας Ελλάδος. Γεννήθηκε στην Τιθορέα Λοκρίδος, του τότε νομού Φθιωτιδοφωκίδος (σημερινού νομού Φθιώτιδας).

 Έργο 
 Πρώιμη πορεία 
Ο Πολύμερος σπούδασε στην Παιδαγωγική Ακαδημία Αθηνών και ξεκίνησε την πορεία του ως δημοδιδάσκαλος στις αρχές της δεκαετίας του 1930, υπηρετώντας αρχικά στη Δεσκάτη Γρεβενών και αργότερα στο Τσινάφορο (σημερινός Πλάτανος Ημαθίας).

 Συνδικαλιστική δράση 
Αργότερα, αποσπώμενος στην κεντρική Ελλάδα, έπαιξε σημαντικό ρόλο στην οργάνωση των δασκάλων της εποχής. Το 1955 προήχθη σε τμηματάρχη Α' τάξεως στην περιφέρεια Λεβαδείας, ενώ σημαντικό ρόλο διαδραμάτιζε και στα διδασκαλικά πράγματα της Φθιώτιδας. Την επόμενη χρονιά (1956) εξελέγη πρόεδρος του συλλόγου δασκάλων Λεβαδείας. 

Το 1958, στην τριακοστή γενική συνέλευση της Διδασκαλικής Ομοσπονδίας Ελλάδος που διεξήχθη από τις 7 έως τις 13 Ιουλίου, υπηρέτησε στο προεδρείο της διοργάνωσης. 

Στις 8 Μαρτίου του 1966 αναγγέλλεται με πίνακα επιτυχόντων στο περιοδικό Διδασκαλικό Βήμα η προαγωγή του στον Δ' βαθμό με τον οποίον και αφυπηρέτησε. 

Κατά την θητεία του στο δημοτικό σχολείο Τιθορέας οργάνωσε, μαζί με τους μαθητές του, την φύτευση του αισθητικού δάσους της Τιθορέας.

 Επίδραση 
Το αισθητικό δάσος της Τιθορέας είναι ένα από τα 19 συνολικά αισθητικά δάση της Ελλάδας και από το 1979 υπήχθη σε καθεστώς προστασίας Natura. Ταυτόχρονα παίζει σημαντικό ρόλο στον οικοτουρισμό της περιοχής, ενώ προβάλλεται τόσο από τον οικείο  Δήμο Αμφίκλειας - Ελάτειας όσο και από την ίδια την Περιφέρεια Στερεάς Ελλάδας.

 Θάνατος 
Το 1968 αφυπηρετεί λόγω συνταξιοδότησης με πάνω από σαράντα χρόνια προϋπηρεσίας. Μόλις λίγους μήνες μετά την αφυπηρέτησή του, πέθανε στο νοσοκομείο Ευαγγελισμός από καρκίνο του πνεύμονα.

 Δείτε επίσης 
 Τιθορέα
 Κωνσταντίνος Γ. Πολύμερος
 Διδασκαλική Ομοσπονδία Ελλάδος
Αισθητικό δάσος Τιθορέας

 Παραπομπές 

Κατηγορία:Έλληνες δάσκαλοι
Κατηγορία:Έλληνες συνδικαλιστές